เรื่องร้องเรียน: สวัสดีค่ะ หนูขออนุญาตมาแจ้งให้ทราบ เกี่ยวกับปัญหาเครื่องปรับอากาศที่ห้องสมุดศูนย์การเรียนรู้บางบอนเสีย  พอดีหนูไปอ่านหนังสือสอบที่นั่น พบว่าเครื่องปรับอากาศเสีย หนูจึงสอบถามคุณป้าแม่บ้าน และเจ้าหน้าที่พบว่า แอร์เสียมาได้มากกว่า 1 เดือนแล้วค่ะ เจ้าหน้าที่แก้ปัญหาด้วยการใช้พัดลมเปิดช่วย แต่ด้วยช่วงนี้อากาศร้อนมากๆ แอร์ทำงานเพียงชั้น 1 ชั้นเดียวเท่านั้น แอร์ชั้น2 และ3 มีบางตัวที่ทำงานแต่ไม่เพียงพอสำหรับทำความเย็นให้ได้ในเนื้อที่ๆกว้าง   เลยขออนุญาตมาแจ้ง เผื่อจะติดตามปัญหานี้ให้ได้ค่ะ สงสารเจ้าหน้าที่มากๆค่ะ นั่งทั้งวัน หนูเข้าไปอ่านหนังสือได้แค่ 1 ชั่วโมงก็หายใจลำบากแล้ว เลยอยากมาขอความอนุเคราะห์ช่วยติดตามเรื่องการซ่อมหรือเปลี่ยนเครื่องปรับอากาศหน่อยนะคะ  เพราะถ้ายังไม่เปลี่ยนหรือซ่อมก็น่าเสียดายพื้นที่มากๆ เพราะจะไม่มีใครสามารถเข้าไปใช้ประโยชน์ได้ตามเจตนารมณ์ค่ะ  ขอบคุณนะคะ
การดำเนินการของเจ้าหน้าที่: ส่วนห้องสมุดและการเรียนรู้ ได้ตรวจสอบแล้ว ขอเรียนให้ท่านทราบว่า ห้องสมุดฯ บางบอนได้ซ่อมแซมเครื่องปรับอากาศที่เสีย ให้กลับมาเย็นเป็นปกติเรียบร้อยแล้ว ซึ่งการดำเนินการที่ล่าช้านั้น เนื่องมาจากช่วงเวลาที่ผ่านมา คิวของช่างที่ดูแลระบบเครื่องปรับอากาศมีจำนวนมาก และศูนย์บริการในสังกัดกรุงเทพมหานครมีพื้นที่กระจายค่อนข้างกว้าง ในการนี้ทางส่วนห้องสมุดฯ และห้องสมุดฯ ขออภัยที่ผู้ใช้บริการได้รับความไม่สะดวก และขอบพระคุณสำหรับคำแนะนำ และจะนำไปปรับปรุงการให้บริการให้ดียิ่งขึ้นต่อไป
ความเห็นของผู้แจ้ง: ใส่ใจดีมากค่ะ  ปัญหาได้รับการแก้ไข  ดีใจแทนคนที่ทำงานอยู่ในห้องสมุด และดีใจกับคนที่เข้าไปใช้บริการ ทำให้ห้องสมุดสามารถกลับมาใช้ได้ตามปกติและตามวัตถุประสงค์ของการก่อตั้ง  ขอบคุณที่ช่วยแก้ไขปัญหานะคะ แต่แอบใช้ระยะเวลาแก้ปัญหานานพอสมควร ถ้าแก้ไขได้ไวจะดีมากๆๆๆเลยค่ะ   เป็นกำลังใจเจ้าหน้าที่ที่เกี่ยวข้องทุกคนเลยนะคะ
พื้นที่: แขวงบางบอนใต้ เขตบางบอน กรุงเทพมหานคร